Bernhard Hinna

John Bernhard Hinna (født 11. juni 1871 i Stavanger, død 2. november 1951 samme sted) var norsk kunstmaler.  Han malte naturalistiske bilder hovedsakelig med motiv fra Jær-landskapet.


== Livsløp ==
Bernhard Hinna vokste opp som odelsgutt på Hinna sør for Stavanger, men viste tidlig mer interesse for tegning og maling enn for gårdsdrift.  Foreldrene var gårdbruker Jonas Jonasen Hinna (død 1913) og Karen Askildsdatter Forus.Som ung gutt gikk Hinna gikk Teknisk Kveldsskole.  Han fikk noe maleropplæring av Johan Jacob Bennetter og Valentin Kielland.  Blant dem som tidlig oppdaget talentet til den unge maleren og oppmuntret han videre var Alexander Kielland.  Han fikk så hjelp av maleren Eilif Peterssen til å reise til maleropplæring hos Kristian Zahrtmann i København, der han ble værende i perioden 1892-1895.I Stavanger stile Hinna ut for første gang i 1893, med bildet Bortrydning af Sten.  Et par måneder tidligere hadde Hinna vært i København og sett en stor utstilling med bilder av van Gogh.  En konservator ble så forarget over bildet at han tok det ned fra utstillingsveggen. Det samme bildet ble brukt da Hinna i 1895 debuterte på Statens Kunstutstilling.  Bildet var prisen til 400 kroner.  Senere deltok han på en rekke utstillinger, både i Norge og utlandet.  Han hadde hovedsakelig en lokal forankring, med salg av bilder i Rogaland.
Bildet Torvmyr på Jæren ble malt i 1899 og innkjøpt til Nasjonalgalleriet i 1900. På verdensutstillingen i Paris i 1900 fikk han sølvmedalje for dette bildet.  Maleriet er også omtalt som Lyngmyr, Jædermyr og Myrlænde.
I 1900 ble Hinna tildelt kunstnerstipend på tusen kroner fra den norske stat. Året etter fikk han stipend på 1500 kroner. 
For stipendpenger reiste han i 1901 til Nederland, Belgia og Frankrike.  Året etter var han på studiereise til Italia.Hinna overtok farsgården i 1907.  I 1908 ble han gift med Regine Todneim (13. mai 1880 - 4. august 1959).  Hun var datter av Malena og Kristian Todneim, gårdbrukere i Høyland.I januar-april 1910 var Hinna elev hos Henri Matisse i Paris.På Statens Kunstutstilling i 1920 deltok Hinna med to bilder, Myrlænde og Barn med kjelke.  Prisen på det første bildet var 3000 kroner, det andre 1300 kroner.I 1930 var Hinna med i juryen til Vestlandsutstillingen.Da Kongelig Norsk Seilforening var femti år i 1933, var jubileumsgaven fra Stavanger Seilforening et maleri av Hinna med motiv fra Hafrsfjord.I 1942 meldte Hinna i Stavangerpressen at han hadde oppdaget et svindelforsøk, der noen hadde forsøkt å selge kopier av bildene hans, med og uten signatur. Svindelen var blitt politianmeldt.


== Omtale og ettermæle ==
I Dagbladet skrev journalisten Jappe Nilssen: «Frk. Kielland tilhørte en annen tid, hennes landskaper var mer i slekt med romantikken – men Hinna er naturalist like inntil knoklene og maler freidig og frodig riktig fra leveren løs».Kunstkritikeren Kristian Haug omtalte Hinna i Aftenposten i 1928 på følgende måte:
Hinna var i nittiårene et betydelig navn. Fra Zahrtmannsskolen, som ikke har været til udelt glede for den tids norske kunst, drog han utenlands og vant hurtig ry som en særlig kraftig og egenarted kolorist.  Når løftene idag ikke synes at være innfridd, har det kanskje sin grunn i at han efter hjemkomsten slog sig til ro som bruker av ettens gård og kun i ny og ne dyrket malerkunsten; kanskje også noget med eksperimentering med sin malermåte.
For det et galleripublikum først og fremst fester sig ved og husker, er fortellingen i billedet, hvad der foregår, og den side av saken er ikke særlig påtrengende i Hinnas kunst.  Man ser nok der foregår noget på hans lille gård, noget av det som foregår på de fleste gårder på Jæren: blakke hester og menn i arbeide på brune myrer eller på tunet mellom lave hus og grå skigarder; men det er ikke kunstneren om at gjøre å fortelle, at så og så går det for seg; det vet jo alle fra landet.
Men det er om å gjøre å male det fordi det er en vesentlig og særlig frydelfull del av hans glede ved naturen, og et særlig trekk ved hans begavelse som maler.  Han fremstiller ikke jordelivets slit, men skjønnheten ved slitet.
Rogaland Kunstmuseum hadde en retrospektiv utstilling om Bernhard Hinna oktober/november 1997.  Utstillingen er en av de best besøkte som muséet har hatt, med 9600 besøkende.Maleriet Gårdstun ble solgt for 125 000 kroner på en auksjon hos Blomqvist Kunsthandel i 1999.  Bildet var valgt ut til forsiden av auksjonskatalogen.I 1968 ble han hedret med Bernhard Hinnas gate på Hinna i Stavanger.


== Utstillinger ==
Et utvalg av utstillinger der Hinna var representert.  Han hadde i tillegg ofte bilder utstilt i Stavanger Kunstforening.

Statens Kunstutstilling 1895.  Bortrydning af Sten
Statens Kunstutstilling 1897.  Sommernat
Statens Kunstutstilling 1900.  I kategorien «Gruppe»: Rognetrær, Aftensol, Lampelysbillede, Aftensol
Verdensutstillingen i Paris 1900.  Torvmyr på Jæren
Statens Kunstutstilling 1903.  Vaarsol, Septemberdag, Septemberdag, Septemberdag
Bergen Kunstforening 1904.
Statens Kunstutstilling 1905.  Kaanndobbar, Fra Skudesnæs
Statens Kunstutstilling 1906.  Vaar
Statens Kunstutstilling 1908.  Strandparti, Klæsskylling, Stilleben, Rognebærtrær
Statens Kunstutstilling 1910.  Smaabarn i skogen, Fra Luxembourghaven i Paris
Blomqvist separatutstilling 1911
Jubileumsutstillingen på Frogner 1914.
Statens Kunstutstilling 1915.  Sommerkvæld, Spindelvæv
Statens Kunstutstilling 1917.  Løvfald
Statens Kunstutstilling 1920.  Myrlænde, Barn med kjælke
Oslo Kunstforening 1928.
Oslo Kunstforening 1970.  Matisse-elevene.
Stavanger Kunstforening 1946.  Retrospektiv utstilling med 67 bilder.
Rogaland Kunstmuseum 1997.  Retrospektiv utstilling med 76 malerier.


== Referanser ==


== Eksterne lenker ==
Bernhard Hinna Artnet.no  Besøkt 14. oktober 2020